BGRIM คว้ารางวัล “ธุรกิจคาร์บอนต่ำและยั่งยืน” ตอกย้ำใส่ใจสิ่งแวดล้อม
“บี.กริม เพาเวอร์” คว้ารางวัลดาวรุ่ง “ธุรกิจคาร์บอนต่ำและยั่งยืน” จาก อบก. ตอกย้ำความใส่ใจสิ่งแวดล้อม มุ่งขับเคลื่อนองค์กรก้าวสู่ Net Zero
“บี.กริม เพาเวอร์” คว้ารางวัลดาวรุ่ง “ธุรกิจคาร์บอนต่ำและยั่งยืน” จาก อบก. ตอกย้ำความใส่ใจสิ่งแวดล้อม มุ่งขับเคลื่อนองค์กรก้าวสู่ Net Zero
20 ก.ย. 2565

นายนพเดช กรรณสูต รองกรรมการผู้จัดการใหญ่อาวุโส ฝ่ายการลงทุน นวัตกรรม และความยั่งยืน บริษัท บี.กริม เพาเวอร์ จำกัด (มหาชน) หรือ BGRIM เป็นผู้แทนรับมอบโล่ประกาศเกียรติคุณ “องค์กรที่มีการดำเนินกิจกรรมด้านคาร์บอนต่ำและยั่งยืนในระดับดาวรุ่ง” ภายใต้โครงการประเมินและจัดระดับธุรกิจคาร์บอนต่ำและยั่งยืน (Low Carbon and Sustainable Business : LCSB) ประจำปี 2565 ขององค์การบริหารจัดการก๊าซเรือนกระจก (องค์การมหาชน) หรือ อบก.
โดยมี นายเกียรติชาย ไมตรีวงษ์ ผู้อำนวยการองค์การบริหารจัดการก๊าซเรือนกระจก (องค์การมหาชน) ให้เกียรติมอบโล่ประกาศเกียรติคุณ ในงานสัมมนาและพิธีปิดโครงการแถลงผลสำเร็จโครงการประเมินและจัดระดับธุรกิจคาร์บอนต่ำและยั่งยืน ประจำปี 2565 ณ โรงแรมพูลแมน คิง เพาเวอร์ กรุงเทพ
นายนพเดช กรรณสูต กล่าวว่า บี.กริม เพาเวอร์ มีปรัชญาในการดำเนินธุรกิจ คือ “สร้างพลังให้กับสังคมโลกด้วยความโอบอ้อมอารี” ซึ่งมาจากคุณค่าที่ บี.กริม สร้างสรรค์เพื่อสังคมไทยมาตลอด 144 ปี บี.กริม มีพันธกิจและภารกิจที่จะต้องส่งมอบสิ่งที่ดีที่สุดให้กับลูกค้า คู่ค้า สังคม ประเทศชาติและสิ่งแวดล้อม บริษัทมุ่งมั่นเพิ่มการผลิตไฟฟ้าจากพลังงานสะอาด เพื่อลดปริมาณการปล่อยก๊าซเรือนกระจกและคาร์บอนไดออกไซด์ให้ต่ำที่สุด อีกทั้งนำองค์ความรู้ ประสบการณ์ ความร่วมมือกับพันธมิตรต่างๆ มาประยุกต์ใช้ในการคิดค้นนวัตกรรมและพัฒนาโซลูชันอย่างมีประสิทธิภาพ เพื่อขับเคลื่อนความมั่นคงทางด้านพลังงาน พร้อมมุ่งสู่เป้าหมาย Net Zero ไปด้วยกัน
โดย บี.กริม ยึดมั่นในการกำกับดูแลกิจการที่ดีภายใต้หลักธรรมาภิบาล มุ่งดำเนินธุรกิจอย่างยั่งยืนในทุกมิติ ทั้งด้านการพัฒนาเศรษฐกิจ ความรับผิดชอบต่อสังคมและเป็นมิตรต่อสิ่งแวดล้อม มีการนำเทคโนโลยีดิจิทัลและ IoT มาใช้ในการพัฒนาพลังงานหมุนเวียนให้เกิดประโยชน์สูงสุด พร้อมจัดการนวัตกรรมประหยัดพลังงานและส่งเสริมสภาพแวดล้อมที่ดี
อีกทั้งยังให้ความสำคัญกับการอนุรักษ์ธรรมชาติ อาทิ โครงการปลูกป่าเพื่อฟื้นฟูป่าไม้และสิ่งแวดล้อม การเพิ่มความอุดมสมบูรณ์ของระบบนิเวศด้วยโครงการ ‘Save the Tiger’ โดยร่วมมือกับองค์การกองทุนสัตว์ป่าโลกสากล (WWF-Thailand) และกรมอุทยานแห่งชาติสัตว์ป่าและพันธุ์พืช ในการอนุรักษ์และฟื้นฟูประชากรเสือโคร่งอย่างต่อเนื่อง สะท้อนความมุ่งมั่นในการดำเนินธุรกิจด้วยความโอบอ้อมอารีของบี.กริม พร้อมก้าวสู่องค์กรที่ไม่ปล่อยก๊าซคาร์บอนไดออกไซด์ภายในปี 2593 นี้
ทั้งนี้ บี.กริม เพาเวอร์ เป็น 1 ใน 21 องค์กรชั้นนำที่ได้รับการประเมินจาก อบก. ตามดัชนีที่พิจารณาการให้รางวัลจากหลักธรรมาภิบาล รายงานความยั่งยืน ขนาดธุรกิจ ตามเกณฑ์ชี้วัดในมิติเศรษฐกิจ สิ่งแวดล้อม และสังคม ที่สอดคล้องกับเป้าหมายการพัฒนาที่ยั่งยืนของประเทศ